钦定古今图书集成/理学汇编/文学典/第004卷 > 陈善扪虱新话 > 《文中有诗诗中有文》
## 钦定古今图书集成/理学汇编/文学典/第004卷 > 陈善扪虱新话 > 《文中有诗诗中有文》

韩以文为诗，杜以诗为文，世传以为戏。然文中要自
有诗，诗中要自有文，亦相生法也。文中有诗则句语
精确，诗中有文则词调流畅。谢元晖曰：“好诗圆美流
畅如弹丸。此所谓诗中有文也。”唐子西曰：“古人虽不
用偶俪，而散句之中，暗有声调，步骤驰骋，亦有节奏，
此所谓文中有诗也。”前代作者皆如法，吾所谓无出
韩杜。观子美到夔州以后诗，简易纯熟，无斧凿痕，信
是如弹丸矣。退之之《画记》，观其铺张收放，字字不虚，
但不肯入韵耳。或者谓其始自甲乙，非也。以此知杜
诗韩文阙一不可。世之议者遂谓子美无韵语不堪
读，而以退之之诗但为押韵文者，是果足为韩杜病
乎？文中有诗，诗中有文，当有知者领予此语。